ครม.รับลูก “ก.พาณิชย์” เห็นชอบขึ้นบช. “ยา-ค่ารักษา” จับตาหุ้นโรงพยาบาลแพนิกยกสอง!
ครม.รับลูก "ก.พาณิชย์" เห็นชอบขึ้นบช. "ยา-ค่ารักษา" จับตาหุ้นโรงพยาบาลแพนิกยกสอง!
22 ม.ค. 2562

นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่า ที่ประชุมคณะรัฐมนตรี (ครม.) เห็นชอบตามที่กระทรวงพาณิชย์ โดยคณะกรรมการกลางว่าด้วยราคาสินค้าและบริการ (กกร.) เสนอให้นำค่ายา เวชภัณฑ์ และค่าบริการทางการแพทย์ เข้าเป็นสินค้าและบริการควบคุมประจำปี 2562 และหลังจากนี้จะมีการตั้งคณะอนุกรรมการเข้ามาดูแลในรายละเอียด เพื่อให้ความเป็นธรรมกับทุกฝ่ายทั้งประชาชน โรงพยาบาลเอกชน
“ขอให้ในส่วนของตลาดทุนอย่าได้ตื่นตระหนกว่ารัฐบาลจะเข้าไปควบคุม ขอให้สบายใจว่ารัฐบาลจะไม่เข้าไปแทรกแซง จะให้ความเป็นธรรมทุกฝ่าย” รมว.พาณิชย์ กล่าว
 
อนึ่งก่อนหน้านี้ หลังจากที่มีการรายงานข่าวว่า คณะกรรมการกลางว่าด้วยราคาสินค้าและบริการ (กกร.) ได้พิจารณาทบทวนรายการสินค้าและบริการประจำปี 2562 โดยในส่วนของบัญชีสินค้าควบคุมได้มีมติให้เพิ่มสินค้า 1 รายการ คือ ยาและเวชภัณฑ์ เข้ามาอยู่ในบัญชีสินค้าควบคุม ได้เกิดแรงขายออกมาอย่างหนักในหุ้นกลุ่มโรงพยาบาล จึงเป็นที่น่าจับตาในวันนี้หุ้นโรงพยาบาลจะถูกแรงเทขายออกมาอีกรอบ หลังครม.มีมติเห็นชอบในกรณีดังกล่าว